ANEXA NR.2 LA HCL NR…………………..

**REGULAMENT**

de funcţionare a Comisiei tehnice de amenajare a teritoriului şi urbanism

CAP.I.CONSTITUIREA COMISIEI

ART.1. Comisia tehnică de amenajare a teritoriului şi urbanism s-a constituit prin Hotărârea Consiliului local al municipiului Bistriţa nr. \_\_\_\_\_\_\_\_ în conformitate cu prevederile art.37 din Legea nr.350/2001 privind amenajarea teriroriului şi urbanismul.

ART.2. Comisia îşi desfăşoară activitatea în baza prezentului Regulament care este aprobat de către Consiliul local al municipiului Bistriţa, prin Hotărârea nr. \_\_\_\_\_\_\_\_

ART.3. Comisia tehnică de amenajare a teritoriului şi urbanism este formată din specialişti atestaţi din domeniul urbanismului, arhitecturii, monumentelor istorice, arheologiei, precum şi din domeniul sociologiei, economiei, geografiei, ingineri constructori, ingineri de reţele edilitare, transport, secretariatul comisiei fiind asigurat de structura de specialitate din subordinea arhitectului-şef.

ART.4. Componenţa nominală a comisiei se aprobă şi se actualizează, după caz, prin hotărârea Consiliului local.

ART.5. În afara membrilor titulari ai comisiei, în cazul analizei unor documentaţii mai complexe , la lucrările comisiei pot fi invitaţi specialişti pe domenii, de o înaltă probitate profesională, a căror opinii se consemnează în procesul verbal , dar care nu au drept de vot.

CAP.II. ORGANIZAREA COMISIEI

ART.6. Comisia este alcătuită din:

* Preşedinte - Primarul municipiului Bistriţa
* Membri
* Invitati /Consultanti
* Secretar al comisiei

ART.7.(1)Arhitectul şef al Primăriei municipiului Bistriţa si Secretarul Comisiei tehnice de amenajare a teritoriului şi urbanism sunt membrii fără drept de vot ai Comisiei tehnice de amenajare a teritoriului şi urbanism a municipiului Bistriţa.

(2)Invitatii/Consultantii Comisiei tehnice de amenajare a teritoriului şi urbanism sunt membri fără drept de vot ai Comisiei tehnice de amenajare a teritoriului şi urbanism a municipiului Bistriţa.

ART.8.Preşedintele Comisiei tehnice emite un aviz consultativ pentru fundamentarea avizului Arhitectului sef .

CAP.III.ATRIBUŢIILE COMISIEI

ART.9.(1)Comisia tehnică de amenajare a teritoriului şi urbanism fundamentează

din punct de vedere tehnic emiterea avizului arhitectului sef pentru Planul Urbanistic General, Planurile Urbanistice Zonale, Planurile urbanistice de Detaliu, documentaţiile de amenajare a teritoriului sau de urbanism, a căror aprobare intră în compentenţa Consiliului local.

(2) Comisia tehnică de amenajare a teritoriului şi urbanism poate analiza si alte studii si strategii de dezvoltare, avize de oportunitate, studii de fundamentare si/sau initiere aferente documentatiilor de urbanism/amenajare a teritoriului, teme de proiectare pentru investitiile administratiei publice locale in domeniul urbanismului si amenajarii teritoriului, teme pentru concursuri de urbanism, amenajarea teritoriului si arhitectura.

ART.10.(1)Comisia tehnică de amenajare a teritoriului şi de urbanism fundamentează din punct de vedere tehnic decizia structurii de specialitate din cadrul autorităţii locale, desemnată să emită avizul pentru documentaţiile de amenajarea teritoriului şi urbanism, precum şi pentru studiile de fundamentare sau cercetări prealabile, conform competenţelor existente, stabilite prin reglementările în vigoare pentru Comisia tehnică de amenajare a teritoriului şi de urbanism.

(2)Comisia tehnică de amenajare a teritoriului şi de urbanism exercită orice alte atribuţii stabilite prin actele normative în domeniu.

ART.11. La şedinţele de avizare ale comisiei nu pot lua parte la luarea deciziilor membrii care au calitatea de autor sau coautor pentru documentaţiile supuse avizării.

ART.12(1) Comisia tehnică de amenajare a teritoriului şi urbanism emite avizul consultativ pentru emiterea avizului favorabil /nefavorabil al arhitectului- şef.

(2) Comisia tehnică de amenajare a teritoriului şi urbanism analizeaza si emite si puncte de vedere pentru alte tipuri de documentatii, potrivit legii.

ART.13. Documentele Comisiei tehnice de amenjare a teritoriului şi urbanism vor fi semnate de preşedintele comisiei şi se vor arhiva prin grija secretarului aceseia şi a Serviciului urbanism.

CAP.IV. FUNCŢIONAREA COMISIEI

ART.14. Comisia tehnică de amenjare a teritoriului şi urbanism se întruneşte de regulă o dată pe lună şi ori de câte ori situaţiile o impun.

ART.15. Convocarea şedinţei precum şi ordinea de zi a şedinţei , se va anunţa în scris sau electronic membrilor comisiei cu cel puţin două zile înainte de data când va avea loc şedinţa, prin grija secretarului comisiei.

ART.16. Propunerile pentru ordinea de zi se vor face de către Secretarul comisiei, sau de către Arhitectul sef, după verificarea documentaţiilor de către inspectorii din structura de specialitate, dacă sunt conforme cu legislaţia în vigoare .

ART.17. Convocarea şedinţei precum şi ordinea de zi se va stabili de către presedintele comisiei.

ART.18. Documentaţiile supuse spre avizare se pot consulta de către membrii comisiei începand cu data convocării şedinţei.

ART.19. Lucrările şedinţei vor fi conduse de către preşedinte .

ART.20. Comisia funcţionează legal în prezenţa a cel puţin jumătate+1 din numărul membrilor titulari.

ART.21. Lucrările fiecărei şedinţe a comisiei se consemnează într-un proces-verbal, iar la sfârşitul şedinţei , fiecare membru al comisiei va semna pentru luare la cunoştinţă.

ART.22. Prezentarea documentaţiilor de urbanism şi de amenajare a teritoriului, precum şi a studiilor de fundamentare se face de către elaboratorii acestora .

ART.23. Pentru emiterea avizului consultativ favorabil este necesar votul

majorităţii membrilor prezenţi, respectiv jumătate plus unu din numărul membrilor prezenţi, cu drept de vot.

ART.24. Comisia va fi informată periodic cu noutăţile apărute în domeniu, precum şi cu Hotărârile emise de către Consiliul local cu privire la amenajarea teritoriului şi urbanism.